Reforma instituţională a Uniunii Europene

 

 

 

I. De la Comunităţile Europene la Uniunea Europeană  

 

Ideea europeană nu este o idee nouă; o putem întâlni de-a lungul a douăzeci şi opt de secole, de la Hesiod, până la Saint - Pierre, Bentham, Kant, Spengler sau Paul Valéry. Oficial însă, necesitatea unei uniuni europene s-a imprimat în conştiinţa naţiunilor abia în perioada interbelică. După al II-lea Război Mondial, Winston Churchill a ţinut la Universitatea din Zürich celebrul discurs în care vorbea despre necesitatea unei Europe unite, iar în 1948, prin Congresul de la Haga, a fost creată Mişcarea europeană. Tot în această perioadă au apărut organizaţiile europene de cooperare, cu vocaţie economică: OECE (1948), devenită OCDE în 1962; cele cu vocaţie militară, ca UEO (1949) şi NATO (1949) şi cele cu vocaţie politică, precum Consiliul Europei (1949). Organizaţiile Europei occidentale aveau trei caracteristici comune: dorinţa creării unei unităţi defensive împotriva ameninţărilor blocului sovietic; o structură de cooperare interguvernamentală şi voinţa de a construi o Europă a diplomaţiei şi securităţii.

Ideea construcţiei comunitare, iniţiată de Jean Monnet şi Paul Reuter şi formulată de Robert Schuman, se înscrie într-o perspectivă complet diferită. Planul Schuman se baza pe un obiectiv imediat, acela al reconcilierii franco-germane, prin administrarea în comun a celor două produse strategice - cărbunele şi oţelul. Franţei şi Germaniei li s-au alăturat Belgia, Italia, Luxemburg şi Olanda, alcătuind Comunitatea europeană a cărbunelui şi oţelului. Tratatul CECO stabilea regulile aplicabile pieţei comune a cărbunelui şi oţelului. Ulterior, statele din Benelux au făcut presiuni pentru instituirea unui Consiliu special de miniştri, a unei Adunări Parlamentare şi a unei Curţi de Justiţie.

Demersul empiric şi gradual indus de planul Schuman implica adoptarea unor tratate care să transpună sistemul supranaţional inaugurat în cadrul CECO în noi domenii. Astfel că, în contextul începutului războiului rece şi al aceluia din Coreea, Franţa, de teama reînarmării germane, propune crearea unei armate europene, care să includă contingente germane plasate sub comandă unică. Această idee a fost însă sortită eşecului.

Acest eşec a generat o criză a construcţiei europene, iar rezultatul paradoxal al acesteia trebuia să fie validarea a posteriori a propunerilor lui Jean Monnet şi Robert Schuman. La iniţiativa Benelux, procesul de integrare europeană urma să fie relansat. După o serie de conferinţe şi negocieri, la 25 martie 1957 se semnează la Roma, între cele şase state, tratatele CEE şi Euratom. Celelalte state (Austria, Danemarca, Norvegia, Marea Britanie, Portugalia, Suedia şi Elveţia) semnează la Stockholm, în 1960, un tratat prin care se înfiinţa Asociaţia europeană a liberului schimb (AELS).

Comunitatea economică europeană îşi propunea ca prim obiectiv stabilirea unei uniuni vamale, adică a unui spaţiu fără frontiere tarifare interne. În paralel, se dorea o liberă circulaţie a persoanelor, a serviciilor şi a capitalurilor şi aplicarea unor politici comune (în special politica agricolă comună). Unele dintre aceste idei au avut succes, dar construcţia comunitară, în ansamblu, a fost îngreunată de respingerea de către Franţa a candidaturii Marii Britanii, dar şi de blocajul instituţional.

În 1969, la Summit-ul de la Haga, se încerca relansarea construcţiei comunitare. În 1973 are loc prima extindere a Comunităţii, fiind primite ţări ca Marea Britanie, Danemarca şi Irlanda. Grecia devine şi ea membră în 1979, a treia extindere fiind operată în 1985, odată cu adeziunea Spaniei şi Portugaliei.

Încă de la prima extindere comunitară, statele membre AELS, care nu aderaseră, doreau să beneficieze şi ele de avantajele pieţei comune. Astfel a apărut ideea unui spaţiu economic european mai vast, în care să se aplice o mare parte a aquis-ului comunitar. În ciuda unor dificultăţi de ordin politic şi juridic, acest proces a luat sfârşit prin semnarea unui acord (2 mai 1992, Porto) între Comunitate şi statele membre, pe de o parte, şi statele membre AELS, de cealaltă parte.

Creşterea numărului de membri ai Comunităţilor europene, ca şi nivelul diferit de dezvoltare şi al structurii economice au generat unele dificultăţi în formularea şi aplicarea politicilor comunitare în procesul integrării economice, astfel că acesta din urmă trebuia adaptat noilor cerinţe. În acest sens, a fost recunoscută legătura dintre activităţile comunitare şi necesitatea cooperării politice, prin instituirea unui Consiliu european al şefilor de guverne, care să se întâlnească de cel puţin trei ori pe an. 

În cadrul unor întruniri la vârf, au fost aprobate o serie de Rapoarte prin care s-au pus bazele cooperării politice europene (Luxemburg, 1970; Copenhaga, 1973 şi Londra, 1981). Aceste rapoarte, ca şi Declaraţia de la Stuttgart din 1983 privind Uniunea Europeană şi practicile stabilite gradual între statele membre au fost confirmate de Actul Unic European semnat la 17 şi 28 februarie 1986, la Luxemburg. Potrivit Actului Unic European, Consiliul European urma a fi compus din şefii de state şi de guverne ale ţărilor membre şi preşedintele Comisiei Comunităţilor europene, asistaţi de miniştrii de externe şi de membrii Comisiei. El urma a se întruni de două ori pe an.

Prin Actul Unic European s-a creat o dinamică favorabilă punerii în aplicare a altor reforme menite să permită realizarea uniunii economice şi monetare şi să contribuie la edificarea unei uniuni politice.

O fază decisivă a procesului integrării europene a început odată cu semnarea de către cei 12 membri ai Comunităţilor europene, la 7 februarie 1992, a Tratatului de la Maastricht privind instituirea unei Uniuni europene. Scopul Tratatului era: 1) promovarea unui progres economic şi social echilibrat şi durabil, în special prin crearea unui spaţiu fără frontiere interne, prin întărirea coeziunii economice şi sociale şi prin stabilirea unei uniuni economice şi monetare comportând o monedă unică; 2) afirmarea identităţii pe scena internaţională, în special prin punerea în aplicare a unei politici externe şi de securitate comune, inclusiv definirea unei politici de apărare comună, întărindu-se astfel identitatea şi independenţa Europei; 3) întărirea protecţiei drepturilor şi intereselor cetăţenilor statelor membre, prin instituirea unei cetăţenii a Uniunii; 4) dezvoltarea unei cooperări mai strânse în domeniul justiţiei şi afacerilor interne, asigurându-se securitatea în condiţiile facilitării liberei circulaţii a persoanelor; 5) crearea unei uniuni tot mai strânse între popoarele Europei, în care deciziile să fie luate cât mai aproape de cetăţeni, conform principiului subsidiarităţii; 6) menţinerea a ceea ce s-a dobândit din punct de vedere comunitar.

În scopul îndeplinirii acestor obiective, Uniunea dispune de un cadru instituţional unic, format în principal din: Consiliul de Miniştri, Parlamentul European şi Comisia Europeană.

Statutul actual al triunghiului instituţional al Uniunii Europene este rezultatul modificărilor introduse succesiv de Tratatele de la Amsterdam şi Nisa, în raport cu particularităţile instituţionale ale etapelor originare ale construcţiei europene. Vom examina în continuare toate aceste instituţii, din perspectiva componenţei, a funcţiilor pe care le au de îndeplinit şi a modului de luare a deciziilor, ţinând cont şi de modificările avute în vedere de Proiectul de Tratat pentru instituirea unei Constituţii pentru Europa. 

 

II. INSTITUŢIILE UNIUNII EUROPENE

Sistemul instituţional conceput în urmă cu mai bine de cincizeci de ani prezenta, la acel moment, o coerenţă impusă de realităţi geografice, politice şi juridice mai puţin complexe decât acelea cu care trebuie să se confrunte Uniunea Europeană astăzi. Schimbările care au fost aduse pe parcurs arhitecturii instituţionale europene, pe fundalul etapelor procesului de extindere a Uniunii, nu au fost unele de substanţă. Saltul de la 15 la 25 de state membre impune însă o abordare de fond şi pragmatică a ideii de reformă instituţională. La redobândirea unei coerenţe instituţionale care să răspundă noilor realităţi geopolitice au contribuit şi încercările de reformă instituţională care au marcat momentele Amsterdam şi Nisa. Totuşi, modificările introduse s-au dovedit a fi insuficiente, lucrările Convenţiei privind viitorul Europei, mecanism premergător şi pregătitor al actualei Conferinţe Interguvernamentale, fiind, prin urmare, extrem de importante. 

În calendarul Convenţiei, perioada ianuarie-iunie 2003 a fost gândită ca etapă a răspunsurilor şi a scenariilor concretizate. De la cele patru mari teme de reflecţie conturate între momentele Nisa – Laeken – repartizarea competenţelor între Uniune şi statele membre, simplificarea tratatelor şi a instrumentelor juridice, rolul parlamentelor naţionale şi statutul Cartei Drepturilor Fundamentale – activitatea Convenţiei a evoluat către un amestec al propunerilor avansate în cadrul sesiunilor plenare şi al dezbaterilor specializate ale celor unsprezece grupuri de lucru. 

La propunerea Prezidiului Convenţiei, în cadrul examinării celor mai adecvate mijloace prin care poate fi ameliorată funcţionarea instituţiilor, membrii Convenţiei au avut ca bază de reflecţie o serie de principii care au ghidat dezbaterile instituţionale: 

Extinderea va avea un impact direct asupra tuturor instituţiilor pentru că se va solda cu sporirea numărului factorilor de decizie, fapt ce poate conduce la afectarea capacităţii fiecărei instituţii de a-şi îndeplini obiectivele.

Principiul sistemic conform căruia eficacitatea fiecărei instituţii europene trebuie să genereze beneficii concrete pentru toate celelalte elemente ale complexului instituţional.

Principiul echilibrului instituţional, conform căruia diminuarea importanţei uneia dintre instituţii în raport cu celelalte va conduce la slăbirea întregii structuri, motiv pentru care aranjamentele interinstituţionale trebuie să respecte legitimitatea celor trei instituţii principale şi echilibrul necesar dintre acestea. 

Principiul viabilităţii reformelor prin care trebuie redus cât mai mult riscul renegocierilor periodice ale dispoziţiilor instituţionale, cu ocazia fiecărei extinderi a Uniunii.

1. PARLAMENTUL EUROPEAN 

Alcătuirea Parlamentului European 

În cadrul Proiectului de Tratat pentru o Constituţie Europeană, Parlamentul European ocupă un loc special.

Membrii acestui organism sunt aleşi prin vot universal, direct, conform reprezentării proporţionale, fie pe bază regională (Italia, Marea Britanie şi Belgia), fie pe bază naţională (Franţa, Spania, Austria, Danemarca, Luxemburg ş.a.) sau pe baza unui sistem mixt (Germania).

Membrii Parlamentului european nu pot ocupa alte funcţii, precum aceea de judecător, ministru sau director al unei corporaţii publice. Ei primesc aceeaşi indemnizaţie ca şi membrii parlamentelor lor naţionale; această indemnizaţie este plătită de fiecare stat membru şi este suplimentată de Parlamentul european cu o sumă menită să acopere costurile ocazionate de îndeplinirea sarcinilor şi angajarea asistenţilor. Aceste sume nu se vor acorda dacă membrii nu iau parte cu regularitate la şedinţele din plen.

În Parlament, membrii se constituie în grupuri politice şi nu în delegaţii naţionale, şi acestea coexistă în mod curent în număr de opt, reunind membri din peste 100 de partide politice naţionale.

Convenţia nu a reţinut posibilitatea dizolvării Parlamentului European în cazul unei moţiuni de cenzură din partea Comisiei şi nici limitarea la 700 a numărului de membri, aşa cum se cerea în anteproiectele de Constituţie. La ora actuală, Parlamentul European numără 626 de membri, însă la alegerile parlamentare din iunie 2004, statele nou acceptate vor deţine locuri după cum urmează: Cipru – 6, Republica Cehă – 24, Estonia – 6, Ungaria – 24, Letonia – 9, Lituania – 13, Malta – 5, Polonia – 54, Slovacia – 14, Slovenia –7. Proiectul de Tratat prevede însă o revizuire a numărului de locuri pentru alegerile din 2009, care ar trebui hotărâtă cu unanimitate de voturi de către Consiliul European, la propunerea Parlamentului European şi cu aprobarea acestuia. Numărul minim de deputaţi europeni din fiecare stat membru va fi stabilit la 4, faţă de 6, cifra actuală şi 5, la sfârşitul procesului de extindere după Tratatul de la Nisa. Repartizarea locurilor se va fundamenta pe principiul proporţionalităţii regresive, principiu care nu este pe deplin aplicat în ziua de azi, dar a cărui absolută aplicare ar duce la o sensibilă scădere a reprezentării Germaniei şi o creştere a reprezentării Spaniei şi Poloniei. 

Grupările politice (situaţia existentă la 3 februarie 2004)

 

	P.P.E. - D.E.
	Grupul Partidului Popular European (Creştin Democraţi) şi Democraţii Europeni – 232 membri

	P.S.E.
	Grupul Partidului Socialiştilor Europeni – 176 membri

	P.E.L.D.R.
	Grupul Partidului European Liberal, Democratic şi Reformist – 53 membri

	S.U.E. / S.E.N.
	Grupul Confederal al Stângii Unite Europene / Stânga Ecologistă Nordică – 48 membri

	Verzii / A.E.L.
	Grupul Verzilor / Alianţa Europeană Liberă - 44 membri

	U.E.N.
	Grupul Uniunii pentru Europa Naţiunilor – 23 membri

	E.D.D.
	Grupul pentru Europa Democraţiilor şi a Diversităţilor – 18 membri

	T.D.I.
	Grupul Tehnic al Deputaţilor Independenţi - Grup mixt – 31 membri


 

 

 

 

Membrii Parlamentului european se întrunesc la Strasbourg (uneori şi la Bruxelles), în şedinţe în plen, timp de o săptămână în fiecare lună. Comisiile parlamentare se întâlnesc la Bruxelles, de regulă timp de două săptămâni în fiecare lună. A treia săptămână este destinată întâlnirilor grupurilor politice, iar a patra, şedinţelor în plen la Strasbourg.

Interpretarea tuturor dezbaterilor din plen şi din comisii se face simultan în cele 11 limbi oficiale ale Uniunii Europene. Documentele sunt totodată traduse şi publicate în toate aceste limbi.

Structurile proprii Parlamentului European 

Deputaţii europeni nu s-au considerat niciodată o "reuniune de parlamentari", ci un adevărat parlament. În consecinţă, ei şi-au creat structuri proprii: preşedinţie şi birou, comisii parlamentare, grupuri parlamentare şi chiar structuri administrative.

Preşedinţia şi Biroul. Acestea sunt organele directoare ale Parlamentului. Distingem două formule ale Biroului: cel "simplu", care reuneşte în jurul preşedintelui pe cei 14 vicepreşedinţi şi pe cei 5 chestori şi biroul "lărgit", care îi include şi pe preşedinţii grupurilor politice. 

Teoretic, Preşedintele ar trebui ales în fiecare an la începutul sesiunii anuale (martie), la Strasbourg, dar, pentru a evita o rotaţie prea rapidă, el este ales pentru doi ani şi jumătate, ceea ce înseamnă că schimbarea Preşedintelui are loc la mijlocul legislaturii. Alegerea Preşedintelui şi a vicepreşedinţilor comportă, de regulă, mai multe tururi, întrucât trebuie obţinută majoritatea absolută, pentru a fi aleşi în cursul primelor trei tururi. În turul al patrulea, pot fi candidaţi doar cei doi care au obţinut cel mai mare număr de voturi în turul trei.

În privinţa prerogativelor organelor directoare, Preşedintele este cel care reprezintă Parlamentul şi conduce lucrările, iar fixarea ordinii de zi revine Biroului lărgit.

Comisiile parlamentare pot avea caracter permanent, temporar sau special. Acestea sunt următoarele: 

Comisia pentru afaceri externe, drepturile omului, securitatea comună şi politica apărării; 

Comisia pentru bugete; 

Comisia pentru control bugetar; 

Comisia pentru drepturile şi libertăţile cetăţeneşti, pentru justiţie şi afaceri externe; 

Comisia pentru economie şi probleme monetare; 

Comisia pentru probleme legale şi piaţa internă; 

Comisia pentru industrie, comerţ exterior, cercetare şi energie; 

Comisia pentru muncă şi probleme sociale; 

Comisia pentru mediu, sănătate publică şi consum; 

Comisia pentru agricultură şi dezvoltare rurală; 

Comisia pentru pescuit; 

Comisia pentru politică regională, transport şi turism; 

Comisia pentru cultură, tineret, educaţie, mass-media şi sport; 

Comisia pentru dezvoltare şi cooperare; 

Comisia pentru probleme constituţionale; 

Comisia pentru drepturile femeii şi egalitatea de şanse; 

Comisia pentru petiţii. 

Rolul comisiilor permanente este acela de a examina propunerile de regulament şi directive comunitare, de a le amenda şi de a le transmite apoi plenului adunării. Fiecare membru al Parlamentului este în principiu membru titular al unei comisii şi membru supleant al alteia.

După alegerea sa directă, Parlamentul european a avut tot mai mult tendinţa de a utiliza tehnica comisiilor de anchetă, iar comisiile sale permanente au multiplicat audierile publice de experţi. Astfel, au fost create în mod special o comisie pentru droguri, una pentru excedentele agricole, o comisie de anchetă asupra creşterii rasismului şi a xenofobiei.

Parlamentul european s-a inspirat, în mare parte, din tehnicile anglo-saxone, fie engleze (question time), fie americane (enquiries committees) de investigaţie parlamentară, fără a neglija însă tradiţiile parlamentare ale Europei continentale şi în special cea franceză.

Grupurile politice au un rol fundamental în Parlamentul european. Încă de la început, aleşii s-au constituit în grupuri politice multinaţionale şi nu în delegaţii sau în ordine alfabetică (ca în alte adunări europene). În ciuda multitudinii formaţiunilor politice din statele membre, Parlamentul european nu a numărat niciodată mai mult de 10 grupuri politice. Aşa cum am mai arătat, actualmente există 8 grupuri politice, care reunesc mai mult de 100 de partide politice diferite. Este interesant de remarcat că, la nivel european, se produce astfel un soi de resorbţie a disputelor naţionale în favoarea unei regrupări ideologice. Remarcabil este şi faptul că nici un grup politic nu este compus din deputaţi provenind dintr-un singur stat membru. Multe grupuri au practicat şi mai practică încă aşa-numita regulă a rotaţiei, practică constând în a cere aleşilor de pe o listă să demisioneze la capătul unei anumite perioade, pentru a lăsa locul următorilor de pe listă. 

Administraţia. Natura internaţională a Parlamentului european îi marchează foarte puternic structurile. Pe de o parte, efectivele personalului său sunt sporite din nevoia enormă de traducători şi interpreţi, într-o adunare care trebuie să lucreze în 11 limbi oficiale. O altă parte a personalului este cerută de numeroasele deplasări ale Parlamentului şi ale comisiilor, dată fiind absenţa unui loc unic de muncă al acestora. 

Pe lângă toate acestea, ţinând seama de noutatea instituţiilor europene, Parlamentul practică o politică dinamică de informare, menită să-l facă cunoscut marelui public. În acest sens, el dispune de o Direcţie generală pentru informaţii şi relaţii publice. Celelalte şase direcţii generale sunt: Grefa; Direcţia generală a comisiilor pentru studii; Direcţia generală a administraţiei; Direcţia generală pentru personal şi finanţe; Direcţia generală pentru traducere. La solicitarea francezilor, Parlamentul s-a dotat cu chestori şi cu un secretariat al chesturii, ca în adunările franceze şi italiene.

În privinţa statutului funcţionarilor Parlamentului, el se supune de o manieră generală Statutului funcţionarilor europeni; contrar altor funcţionari internaţionali, ei sunt recrutaţi direct, prin concurs, şi nu dintre funcţionarii naţionali, şi aceasta pentru a marca mai bine natura supranaţională a comunităţilor europene. În cadrul Parlamentului european, secretarul general, cei 7 directori generali şi cei 25 de directori nu provin de la administraţia publică naţională, tocmai pentru a garanta independenţa completă a organismului parlamentar. Se întâmplă, în schimb, ca ei să provină de la secretariatele grupurilor politice. În Parlamentul european, grupurile politice dispun de un personal numeros, recrutat din rândurile partidelor politice şi al căror statut este cel al unor agenţi temporari, cu contract pe o perioadă nedeterminată, remuneraţi din bugetul comunităţilor.

Fiecare deputat dispune de un asistent parlamentar, al cărui statut a fost conceput după modelul asistentului parlamentar francez.

Atribuţiile Parlamentului european 

Articolul 19 din Constituţia Europeană prevede următoarele: Parlamentul European exercită, împreună cu Consiliul de Miniştri, funcţiile legislativă şi bugetară, precum şi funcţiile de control politic şi consultative, conform condiţiilor stabilite prin Constituţie. 

Proiectul propune, deci, o sporire a competenţelor acestuia, însă regulile privitoare la funcţionarea sa nu sunt cu mult modificate. Este sporit rolul legislativ al Parlamentului European, prin generalizarea procedurii de codecizie şi reducerea domeniilor în care Consiliul European statuează în unanimitate. Sporesc şi competenţele bugetare ale Parlamentului: nu se va mai face distincţie între cheltuieli obligatorii (cele care decurg direct din tratate şi pentru care Consiliul are ultimul cuvânt) şi cheltuieli neobligatorii (cele pentru care hotărăşte Parlamentul în ultimă instanţă). Parlamentul European primeşte ultimul cuvânt în privinţa ansamblului de cheltuieli. Cu toate acestea, Parlamentul este totuşi obligat să respecte cadrul financiar plurianual prin care se stabilesc plafoanele anuale pe marile categorii de cheltuieli.

În sfârşit, sporeşte influenţa Parlamentului în privinţa numirii Preşedintelui Comisiei Europene.

 

Atribuţiile decizionale legislative 

Art.138 B, alin.1 din Tratat enunţă un principiu, acela al participării la procesul ce conduce la adoptarea de acte comunitare, şi două modalităţi de realizare a lui, prin: 1) exercitarea atribuţiilor sale în cadrul procedurilor definite de art.189 B şi 189 C şi 2) emiterea de avize conforme şi formularea de avize consultative.

Art.189 precizează că "…pentru îndeplinirea misiunii lor şi în condiţiile prevăzute în prezentul Tratat, Parlamentul, împreună cu Consiliul şi Comisia, adoptă regulamente şi directive sau decizii şi formulează recomandări şi avize".

Art.189 B par.5 prevede expres posibilitatea adoptării în comun de către Parlament şi Consiliu a actelor legislative, conform unui proiect comun, aprobat de comitetul de conciliere. Există, prin urmare, un drept de co-decizie al celor două instituţii. Un drept de cooperare al Parlamentului în luarea deciziilor este instituit în virtutea art.189 C în diverse cazuri. Un drept decizional individual este acordat numai în materie bugetară (art.203 şi art.206).

Atribuţiile specifice cu caracter decizional mai pot reveni Parlamentului numai în cazuri strict determinate, cum ar fi cele privind propria organizare internă şi funcţionarea sa, aprobarea amendamentelor care îi sunt înaintate după ce s-a obţinut avizul Curţii de Justiţie în cazul revizuirii Tratatului CECO, elaborarea de propuneri în scopul de a se permite alegerile prin vot universal, direct, potrivit unei proceduri uniforme în toate statele membre şi luarea unor decizii privind alegerile.

Numărul actual de membri ai Parlamentului European

 

	Membri

(626, aleşi la fiecare 5 ani)
	Număr de locuitori

(milioane)

	GERMANIA
	99
	82

	FRANŢA
	87
	58

	ITALIA
	87
	58

	MAREA BRITANIE
	87
	58

	SPANIA
	64
	40

	OLANDA
	31
	15

	BELGIA
	25
	10

	GRECIA
	25
	10

	PORTUGALIA
	25
	10

	SUEDIA
	22
	8,7

	AUSTRIA
	21
	8

	DANEMARCA
	16
	5

	FINLANDA
	16
	5

	IRLANDA
	15
	3,6

	LUXEMBURG
	6
	0,4


Atribuţii de anchetă şi de avocat al poporului 

Parlamentul, în cadrul misiunii sale, poate, la cererea unui sfert dintre membrii săi, să constituie o comisie temporară de anchetă pentru a examina (sub rezerva atribuţiilor conferite prin Tratat altor instituţii sau organisme) afirmaţiile de infracţiune sau de rea administrare în aplicarea dreptului comunitar, exceptând cazul în care faptele afirmate sunt în discuţie în faţa unui organ de jurisdicţie şi cât timp procedura jurisdicţională nu este terminată.

Pe de altă parte, este asigurat şi un drept de petiţionare pentru orice persoană fizică sau juridică rezidentă sau având sediul său statutar într-un stat membru.

Petiţiile pot fi prezentate Parlamentului, în asociere cu alţi cetăţeni sau alte persoane ori cu titlu individual şi trebuie să privească un subiect relevant din domeniile de activitate a comunităţii şi care privesc direct pe petiţionari. 

O poziţie importantă în valorificarea dreptului de petiţionare este deţinută de mediatorul numit de Parlament şi abilitat să primească plângerile care provin de la persoanele în cauză. Conform misiunii sale, mediatorul procedează la anchetele pe care el le socoteşte justificate, fie din proprie iniţiativă, fie pe baza plângerilor care i-au fost prezentate, exceptând cazul în care faptele afirmate fac sau au făcut obiectul unei proceduri jurisdicţionale.

 

 

 

 

 

 

 

 

 

 

Mediatorul îşi exercită funcţiile sale în deplină independenţă, astfel încât în îndeplinirea obligaţiilor sale el nu va solicita instrucţiuni.

Atribuţii de supraveghere şi control 

Funcţia de supraveghere şi control este exercitată de Parlament în special cu privire la Comisie, fiind folosite mai multe modalităţi:

· membrii Comisiei pot să participe la toate şedinţele Parlamentului şi, la cererea lor, vor fi audiaţi în numele Comisiei potrivit unei proceduri orale; 

· în cadrul unei proceduri asemănătoare, la care se adaugă şi o procedură scrisă, Comisia va răspunde oral sau în scris la întrebările ce i se pun de Parlament sau de membrii săi; 

· în cadrul unor discuţii publice se va dezbate raportul general anual prezentat de Comisie; 

· instituirea de comisii parlamentare care pregătesc deciziile ce se iau de Parlament şi stabilesc contacte cu membrii Comisiei. În cadrul lor, sunt audiaţi membrii Comisiei şi alţi oficiali; 

· depunerea unei moţiuni de cenzură, care ar putea să aibă consecinţa revocării întregii Comisii. Votul asupra moţiunii va avea loc la trei zile după data depunerii ei şi va fi deschis. Pentru a avea un rezultat eficient, moţiunea trebuie să fie adoptată cu o majoritate de două treimi din voturile exprimate, reprezentând majoritatea membrilor Parlamentului; în acest caz, mandatul membrilor nou numiţi expiră la data la care ar fi trebuit să expire mandatul membrilor Comisiei obligaţi să renunţe la funcţiile lor. 

Atribuţii consultative 

Obligaţia de consultare a Parlamentului rezultă din dispoziţii specifice ale tratatelor comunitare atunci când sunt supuse reglementării diverse materii. Consiliul are obligaţia legală, în multe situaţii, de a consulta Parlamentul, fie că avizul ce urmează a-l da este conform, fie numai consultativ. Nerespectarea obligaţiei de a consulta Parlamentul atrage după sine nulitatea hotărârilor luate de Consiliu.

Atribuţii bugetare 

Parlamentul european aprobă bugetul Uniunii Europene în fiecare an. Procedura bugetară permite Parlamentului să propună modificări şi amendamente la propunerile iniţiale ale Comisiei şi la poziţia adoptată de statele membre în Consiliu. În problema costurilor legate de agricultură, care derivă din tratatele internaţionale, Consiliul are ultimul cuvânt. În celelalte domenii - educaţie, programe sociale, fonduri regionale, proiecte culturale şi de mediu - decide Parlamentul, în strânsă cooperare cu Consiliul.

În situaţii excepţionale, Parlamentul european a votat respingerea bugetului atunci când doleanţele sale nu au fost respectate. Preşedintele Parlamentului este cel care semnează promulgarea legii bugetului. Monitorizarea cheltuielilor este o muncă continuă a Comisiei parlamentare pentru control bugetar, care încearcă să asigure că banii sunt cheltuiţi pentru scopurile propuse şi pentru îmbunătăţirea mijloacelor de prevenire şi descoperire a fraudelor. Parlamentul face, anual, o evaluare a administrării bugetului de către Comisie, înainte de a aproba şi elibera sumele, în conformitate cu Raportul Anual al Curţii de Conturi.

Din 1970, bugetul a fost finanţat din "resurse proprii", aprobate de statele membre, după consultarea Parlamentului european. Aceste resurse se reduc la 1,27% din produsul intern brut. Actualmente, resursele proprii includ:

· taxele vamale impuse graniţelor externe Uniunii Europene; 

· impozitele pe produsele agricole importate din statele care nu sunt membre ale Uniunii Europene; 

· o parte din TVA-ul pe bunurile şi serviciile care circulă în interiorul Uniunii Europene; 

· a patra resursă este calculată pe baza proprietăţii relative a fiecărui stat membru (produsul intern brut). 

Statutul jurisdicţional al Parlamentului 

Parlamentul dispune şi de posibilitatea de a interveni pe cale jurisdicţională. Statutul său jurisdicţional a fost precizat de către Curtea de Justiţie printr-o serie de hotărâri în diverse materii, precum:

invitarea Parlamentului de către Curte spre a-i furniza informaţii în cadrul acţiunilor directe sau al trimiterilor pentru obţinerea unor hotărâri preliminare; 

intervenţia în litigiile aflate în dezbaterea Curţii; 

introducerea unei acţiuni, în cazul art.175 (inacţiunea Consiliului şi Comisiei în încălcarea Tratatului). 

Parlamentul poate introduce acţiuni directe în anularea actelor Consiliului şi Comisiei, cu condiţia ca aceste acţiuni să aibă ca obiect asigurarea prerogativelor Parlamentului şi să fie susţinute prin mijloace întemeiate, aceasta în scopul de a asigura echilibrul instituţional al Comunităţii.

2. COMISIA EUROPEANĂ

2.1 Componenţă

Proiectul de Tratat pentru o Constituţie Europeană nu modifică semnificativ rolul Comisiei Europene, însă propune reformarea compoziţiei sale stabilite prin Tratatul de la Nisa. În acest moment, Comisia Europeană conţine câte doi comisari din primele cinci state membre ca mărime şi câte unul din restul statelor membre. Pentru numirea actualei Comisii s-a ţinut cont tot de regulile Tratatului de la Nisa; ele prevăd că, atâta vreme cât numărul statelor membre nu ajunge la 27, Comisia se va compune din câte un cetăţean din fiecare stat membru. După aderarea celui de al 27-lea stat, numărul comisarilor va trebui să fie inferior celui al statelor membre, ei fiind aleşi prin rotaţie între state. 

Proiectul de Tratat pentru o Constituţie Europeană permite aplicarea Tratatului de la Nisa până la reînnoirea Comisiei din 2009; după această dată, Comisia va cuprinde 15 membri: preşedintele, ministrul afacerilor externe ale Uniunii Europene şi 13 membri. Colegiul astfel constituit va fi completat de comisari fără drept de vot, astfel încât să existe câte un cetăţean din fiecare stat membru. Statele care vor avea câte un comisar de plin exerciţiu vor fi stabilite prin rotaţie, astfel încât fiecare colegiu să reflecte diversitatea demografică şi geografică a statelor membre ale U.E. 

Regulile de numire a membrilor Comisiei sunt şi ele modificate în egală măsură. La ora actuală, preşedintele Comisiei este desemnat de către Consiliul European, iar această desemnare este supusă aprobării Parlamentului European. Proiectul de Tratat prevede însă următoarele modificări: 

· fiecare stat membru va stabili o listă de 3 persoane (neputând fi toate de acelaşi sex);

· preşedintele Comisiei va alege direct dintre cele trei persoane pe aceea care va face parte din Comisie în numele statului respectiv.

Colegiile comisarilor de plin exerciţiu – comisarii europeni – şi cel al comisarilor fără drept de vot vor fi supuse ulterior votului de aprobare din partea Parlamentului European. 

Conform tratatelor originare, comisarii erau desemnaţi de comun acord de către statele membre. Procedura de desemnare a comisarilor a fost modificată însă de tratatul Uniunii Europene, în scopul consolidării poziţiei preşedintelui, al îmbunătăţirii coeziunii echipei şi mai ales al asigurării unui control efectiv al Parlamentului european în privinţa numirilor. În virtutea art.158 din Tratat, guvernele statelor membre desemnează de comun acord, după consultarea Parlamentului european, persoana care va prezida Comisia; guvernele propun apoi viitorii membri, consultând preşedintele deja desemnat. În continuare, preşedintele şi membrii Comisiei vor fi supuşi unui vot de aprobare din partea Parlamentului şi apoi numiţi de comun acord de guvernele statelor membre.

De la intrarea în vigoare a Tratatului Uniunii Europene, vice-preşedinţii, în număr de doi, sunt numiţi de Comisia însăşi, din rândul membrilor săi (art.161).

În privinţa mandatului, acesta are o durată de 5 ani şi poate fi reînnoit. Mandatul comisarilor încetează prin deces, demisie voluntară, demisie din oficiu (pronunţată de Curtea de Justiţie, atunci când membrul în cauză nu mai întruneşte condiţiile impuse exercitării funcţiilor ce-i revin ori în cazul unei abateri grave) sau în caz de încetare colectivă a funcţiilor Comisiei, în urma unei moţiuni de cenzură votate de Parlamentul european.

Mandatul trebuie exercitat în deplină independenţă şi în interesul exclusiv al Comunităţii. De aceea, funcţia de membru al Comisiei este incompatibilă cu exercitarea oricărei alte funcţii publice sau de alegere, comunitară sau naţională, precum şi cu orice altă activitate profesională remunerată sau nu. 

Comisarii nu primesc instrucţiuni de la nici un guvern sau organism şi trebuie să se abţină de la orice act incompatibil cu natura funcţiei lor.

2.2 Funcţionare

Comisia, condusă de preşedinte, purcede la o repartizare a sarcinilor între membrii săi, în funcţie de marile sectoare de activitate ale Comunităţii.

În domeniul atribuit, fiecare comisar va fi responsabil de urmările deciziilor luate de colegiu şi va avea sub propria autoritate direcţiile generale şi serviciile corespondente. Preşedintele, în afara serviciilor plasate sub autoritatea sa, îşi asumă un rol administrativ şi protocolar important, dar are, în egală măsură, şi o funcţie politică esenţială.

În primul articol din regulamentul de ordine interioară este formulat explicit principiul colegialităţii, după care acţionează Comisia. Acest principiu semnifică faptul că fiecare comisar nu are nici o putere de decizie proprie şi că orice luare de poziţie sau orice declaraţie este expresia voinţei colegiului comisarilor şi, ca atare, angajează răspunderea întregii instituţii. Acest principiu a fost oricum slăbit de unele ajustări menite să faciliteze funcţionarea practică a Comisiei. În primul rând, art.10 din regulamentul de ordine interioară instituie o procedură scrisă, bazată pe principiul adoptării deciziei fără împotrivirea membrilor, procedură folosită pentru mai mult de jumătate din deciziile luate de Comisie. În aceeaşi manieră, este prevăzută o procedură de înlocuire a unui comisar absent cu un membru din cabinetul său, care participă la dezbateri, dar nu şi la vot. Comisia poate, pe de altă parte, să abiliteze unul sau mai mulţi membri să adopte textul definitiv al unei decizii. Această abilitare nu exclude însă respectarea principiului colegialităţii.

2.3 Atribuţiile Comisiei

Funcţia de supraveghere 

Comisia are o funcţie de supraveghere a aplicării Tratatului şi actelor instituţiilor comunitare. Pentru a-şi îndeplini această misiune, Comisia a fost înzestrată cu o serie de atribuţii prin care se garantează aplicarea dreptului comunitar.

Atribuţiile de informare - permit Comisiei să solicite statelor membre furnizarea informaţiilor necesare verificării permanente a aplicării dreptului comunitar de către autorităţile naţionale. Obligaţia autorităţilor naţionale de a da Comisiei toate informaţiile utile controlului rezultă fie din dispoziţiile specifice tratatelor, fie din actele instituţiilor, fie, mai general, din obligaţia de "fidelitate comunitară". 

La aceste atribuţii de informare s-ar putea adăuga şi cele de cercetare şi anchetă, care permit Comisiei să facă verificări, în special în domeniul tratatelor CECA şi Euratom, şi să asigure respectarea legilor concurenţei în sânul pieţei comune.

Atribuţia de a autoriza derogările. Unitatea dreptului comunitar implică interdicţia derogărilor unilaterale de la obligaţiile ce decurg din tratatele sau actele instituţiilor; excepţia o constituie situaţia în care se obţine autorizaţia Comisiei. Comisia îşi asumă responsabilitatea autorizării sau confirmării excepţiilor de la aplicarea regulilor comune. 

Atribuţia de sancţionare. Comisia este învestită şi cu o sarcină represivă, care îi permite să urmărească încălcările dreptului comunitar. Pe de o parte, Comisia poate chema celelalte instituţii să respecte tratatul, introducând în acest sens un recurs în anulare în faţa judecătorului comunitar. Pe de altă parte, Comisia dispune de puterea de a pune în practică procedura de constatare a abaterilor, destinată sancţionării încălcărilor dreptului comunitar de către statele membre. În sfârşit, Comisia poate să aplice chiar ea sancţiunile administrative şi/sau pecuniare, în virtutea competenţelor specifice ce decurg din tratatele CECA şi Euratom sau a celor din materia concurenţei, rezultate din Tratatul Comunităţii Europene. 

Funcţia de iniţiativă 

Comisia, garant al interesului general comunitar, este învestită cu rolul de "motor al integrării". În această calitate, ea îndeplineşte, înainte de toate, o sarcină generală de iniţiativă, care îi permite - în afara atribuţiilor formale de iniţiativă legislativă - să impulsioneze construcţia comunitară, adoptând acte cu statut juridic (memorandumuri, comunicări, rapoarte, programe, documente de lucru, cărţi etc.), care definesc obiectivele şi mijloacele de acţiune.

Trebuie arătat faptul că majoritatea actelor comunitare nu pot fi adoptate decât la propunerea Comisiei, celelalte instituţii neputându-se autosesiza decât în mod excepţional. În plus, propunerile Comisiei au prioritate în cadrul procesului decizional; Consiliul, ori de câte ori statuează pe baza propunerilor Comisiei, nu poate modifica aceste propuneri decât cu unanimitate, chiar dacă adoptarea lor se face cu majoritate calificată sau cu majoritate simplă, după caz. Pe lângă aceasta, Comisia este oricând liberă să-şi modifice sau să-şi retragă propunerea. 

Aceste reguli oferă Comisiei un avantaj considerabil în timpul negocierilor din cadrul Consiliului; cu alte cuvinte, textul Comisiei dobândeşte ratio legis prioritate şi aceasta întrucât el exprimă interesul comunitar general.

Aceste atribuţii de iniţiativă au însă şi anumite limite. Este vorba, înainte de toate, de limitele juridice care relativizează monopolul de care dispune Comisia. În al doilea rând, Tratatul Uniunii Europene a recunoscut Băncii centrale europene un drept de iniţiativă concurent (în domeniul uniunii economice şi monetare), precum şi o atribuţie de iniţiativă autonomă faţă de Consiliu şi statele membre.

La aceste limite de ordin juridic s-au adăugat în practica instituţională şi anumite limite de ordin politic. Comisia, în cadrul procesului de elaborare a propunerilor, se vede nevoită să consulte administraţiile naţionale şi grupurile de interes. În această etapă de pre-negociere, consensul la care se ajunge reprezintă un compromis între interesele naţionale subiective, interesul general obiectiv al comunităţii fiind lăsat pe un plan secund.

Funcţia de execuţie şi gestiune 

Atribuţiile de decizie. Comisia dispune de puteri proprii de decizie (recunoscute de art.155 CE) în cadrul gestiunii politicilor comunitare. Este vorba, în principal, despre regulile concurenţei, aplicabile întreprinderilor şi statelor membre, precum şi de administrarea operaţională a fondurilor structurale. 

Am putea adăuga acestor atribuţii de decizie puterile recunoscute în materia controlului activităţii unor organisme, faţă de care Comisia Europeană joacă un rol de coordonare şi/sau de tutelă administrativă.

Puterile de execuţie. Comisia exercită competenţele conferite de Consiliu întru executarea regulilor stabilite. Tratatul Uniunii Europene nu atribuie, aşadar, Comisiei o funcţie executivă generală, ci doar posibilitatea de a beneficia, punctual, de însărcinările care vin din partea Consiliului. Tot aici putem vorbi şi de atribuţiile Comisiei în materia ordinelor de plată şi a lichidării cheltuielilor bugetare comunitare. 

Atribuţiile internaţionale 

Funcţia de reprezentare. Comisia a stabilit delegaţii pe lângă statele terţe, care beneficiază de statut diplomatic, iar Preşedintele Comisiei primeşte împreună cu Preşedintele în exerciţiu al Consiliului scrisori de acreditare de la ambasadorii statelor terţe. 

Funcţia de mediere. Comisia este abilitată să organizeze raporturile Comunităţii cu organismele şi instituţiile specializate ale Naţiunilor Unite, cu GATT şi alte organizaţii internaţionale, precum şi cu OCDE şi Consiliul Europei. Pe baza puterilor care decurg implicit din recunoaşterea personalităţii internaţionale a Comunităţii, Comisia este înzestrată cu structuri care îi permit să coopereze cu anumite organizaţii internaţionale. 

Funcţia de negociere. Conform Tratatului Uniunii Europene, Comisia este însărcinată cu negocierea tratatelor în numele Comunităţii. Puterile sale sunt totuşi limitate de Consiliu, care autorizează deschiderea negocierilor, defineşte mandatul şi adresa directivelor prin intermediul "comitetelor speciale". În schimb, Comisia este cea care autentifică textul acordului prin parafă sau semnătură. Comisia Europeană este învestită şi cu putere de reprezentare (exclusivă sau concurentă) a Comunităţii în organismele de gestiune a acordurilor. 

 

3. CONSILIUL DE MINIŞTRI

3.1 Componenţă, constituire

Consiliul este instituţia comunitară căreia, prin tratatele comunitare, i s-au încredinţat importante atribuţii, pe care urmează să le îndeplinească potrivit unei stricte proceduri.

Consiliul de Miniştri este format din câte un reprezentant din fiecare stat membru, la nivel ministerial, abilitat să angajeze guvernul acestui stat membru. Prin urmare, membrii Consiliului sunt reprezentanţi ai statelor şi prin intermediul lor statele sunt implicate în domeniul decizional la nivel politic şi juridic. În cadrul Consiliului, ei vor exprima interesele naţionale şi nu vor acţiona cu titlu independent, ca în cazul membrilor Comisiei.

Articolul 22 din Constituţia Europeană stipulează următoarele: Consiliul de Miniştri exercită, împreună cu Parlamentul European, funcţiile legislativă şi bugetară, precum şi funcţii de definire a politicilor şi de coordonare, conform condiţiilor stabilite prin Constituţie.

Dacă rolul Consiliului de Miniştri rămâne neschimbat, organizarea sa este profund reformată prin acest proiect de Constituţie. 

Prin urmare, vor coexista două entităţi de drept comun. 

1.Consiliul legislativ şi al afacerilor generale. Această structură are un dublu rol: în calitate de Consiliu al afacerilor generale, ea participă la pregătirea reuniunilor Consiliului European şi la urmărirea deciziilor luate; în calitate de Consiliu legislativ, ea se pronunţă asupra ansamblului legilor- cadru şi legilor europene. Fără a arăta explicit, textul proiectului de Constituţie presupune ca fiecare stat membru să fie reprezentat în cadrul Consiliului legislativ şi al afacerilor generale de un ministru specializat în acest sens. Textul precizează în schimb ca, în cadrul activităţilor legislative, fiecare stat membru să fie reprezentat de unul sau doi miniştri competenţi în materia abordată. 

2. Consiliul afacerilor externe, însărcinat cu elaborarea politicilor externe ale Uniunii Europene, în funcţie de strategiile impuse de Consiliul European. 

În afara acestor două entităţi de drept comun, proiectul mai prevede menţinerea formaţiunilor specializate ale Consiliului de Miniştri, Consiliul European fiind însărcinat cu întocmirea unei liste a acestora, însă toate aceste formaţiuni nu au rol legislativ. 

Şi pentru Consiliul de Miniştri s-a renunţat la regula preşedinţiei semestriale. Preşedinţia Consiliului afacerilor externe este asigurată de ministrul afacerilor externe al Uniunii Europene. 

Ministrul afacerilor externe al Uniunii Europene se substituie, în acelaşi timp, Înaltului Reprezentant al P.E.S.C. şi Comisarului însărcinat cu relaţiile externe, implicând în acest fel două instituţii: Consiliul Uniunii Europene şi Comisia. El este desemnat de către Consiliul European cu votul majorităţii calificate şi cu acordul Preşedintelui Comisiei. El conduce şedinţele Consiliului afacerilor externe, are drept de iniţiativă, contribuie la elaborarea de către Consiliu a politicii externe comune, precum şi a politicii comune de securitate şi apărare şi asigură punerea în aplicare a acestor politici. Ministrul afacerilor externe reprezintă Uniunea Europeană în materiile ce ţin de P.E.S.C. şi dispune de un serviciu pentru activităţi externe, care colaborează cu serviciile diplomatice ale statelor membre.

Nu numai titularii portofoliilor ministeriale pot avea calitatea de reprezentanţi, deşi numai ei înfăptuiesc politica naţională a unui stat într-un domeniu anume şi, în mod asemănător, politica unui stat pe plan extern şi numai ei poartă răspunderea politică pentru politicile naţionale. De aceea, nimic nu se opune faptului ca guvernele să poată împuternici şi alţi demnitari de rang superior, de exemplu adjuncţi, să le reprezinte interesele. Dacă ne raportăm şi la posibilitatea reprezentării unui membru al Consiliului care este împiedicat să asiste la o şedinţă (conform art.3 din Regulamentul interior al Consiliului), în consecinţă, pot participa la şedinţele Consiliului şi reprezentanţii unor entităţi federale sau regionale în competenţa cărora se află problemele dezbătute.

Consiliul se întruneşte la convocarea preşedintelui său, din iniţiativa sa, a unuia dintre membrii săi ori a Comisiei, de regulă o dată pe lună. Este suficientă prezenţa a cel puţin zece membri pentru ca acesta să poată proceda la vot. În cazul în care se recurge la această procedură, orice membru al Consiliului poate să acţioneze în numele a nu mai mult de unul dintre membrii săi (votul prin procură).

De regulă, la întrunirile generale ale Consiliului, care au loc lunar, participă miniştrii de externe, însoţiţi de miniştrii de resort pentru problemele în discuţie. În cazul şedinţelor specializate, participă reprezentanţi a căror calitate depinde de natura problemelor abordate - economie, finanţe, transport etc. Pe lângă acestea, se pot organiza întruniri speciale pe domenii de activitate, în perioadele dintre şedinţele Consiliului, cu participarea oficialilor în cauză şi, uneori, a membrilor Comisiei, fără a se putea lua hotărâri.

Pe lângă Consiliu, funcţionează un Comitet al reprezentanţilor permanenţi ai statelor membre (COREPER), care are sarcina de a pregăti lucrările Consiliului şi de a executa mandatele care le sunt încredinţate de acesta. Reprezentanţii permanenţi sunt ambasadori ai statelor respective pe lângă Comunitate.

COREPER va asigura astfel legătura continuă cu statele membre, dând posibilitatea exprimării punctelor de vedere ale acestora şi a eventualei lor armonizări pentru a se facilita luarea unei măsuri bine întemeiate. Reprezentanţii respectivi participă la lucrările organelor comunitare, fie prin COREPER, fie prin grupurile de lucru instituite sau autorizate de acesta să pregătească lucrările Consiliului. Aceste grupuri de lucru se compun din funcţionarii reprezentanţelor permanente, experţi ai guvernelor, funcţionari ai Comisiei. Ele pot fi permanente, pentru probleme de durată (de exemplu, grupul de relaţii externe, pentru probleme sociale, pentru transporturi) sau ad-hoc, însărcinate să urmărească anumite probleme care apar (de exemplu, grupul brevete).

În pregătirea lucrărilor, Consiliul poate primi o propunere din partea Comisiei; această propunere se transmite COREPER, care, la rândul său, o încredinţează unui grup de lucru ce va constata poziţiile statelor, eventualele divergenţe şi va defini opţiunile politice între care Consiliul va trebui să aleagă. Ulterior acestui demers, COREPER este din nou sesizat, negocierile având în acest stadiu un pronunţat caracter politic.

COREPER este prezidat, potrivit cu subiectele înscrise pe ordinea de zi, de reprezentantul permanent (sau de adjunctul acestuia) al statului membru care exercită preşedinţia Consiliului.

3.2 Atribuţiile Consiliului

Tratatele comunitare încredinţează Consiliului în principal atribuţiile necesare realizării obiectivelor stabilite. În acest sens, potrivit art.145/CE, Consiliul asigură coordonarea politicilor economice generale ale statelor membre; are puterea de a lua decizii; conferă Comisiei, în actele pe care le adoptă, puteri pentru implementarea regulilor pe care el le stabileşte, putând să impună unele condiţii în exercitarea acestor puteri. Consiliul poate să îşi rezerve dreptul ca, în anumite cazuri, să exercite el însuşi, în mod direct, puterile de implementare.

Pentru exercitarea competenţei sale decizionale, urmează să se impună obligaţii subiectelor cărora actele adoptate li se adresează. Consiliul are, în această privinţă, o competenţă normativă, el putând fi privit ca un adevărat legislator, dar el poate să ia şi măsuri de executare a actelor pe care le adoptă.

S-a considerat că el acţionează ca legislator atunci când adoptă norme juridice obligatorii în sau pentru statele membre, indiferent că aceasta s-ar face prin intermediul regulamentelor, directivelor sau deciziilor.

Actele Consiliului sunt adoptate potrivit principiului stabilit la art.148 par.1, în sensul că "în afara dispoziţiei contrare a prezentului Tratat, Consiliul va acţiona cu majoritatea membrilor săi".

Aşadar, este vorba de principiul votului majoritar, de la care se poate deroga când se cere majoritate calificată. În această situaţie, actele Consiliului vor fi adoptate cu întrunirea a cel puţin 62 voturi favorabile, dacă el va decide pe baza unei propuneri a Comisiei, sau a cel puţin 62 voturi favorabile exprimând votul a cel puţin zece state membre, în celelalte cazuri.

Când Consiliul trebuie să acţioneze cu majoritate calificată, ponderea voturilor statelor membre este următoarea:

câte 10 pentru Germania, Italia, Marea Britanie şi Franţa; 

8 pentru Spania; 

câte 5 pentru Grecia, Olanda, Portugalia şi Belgia; 

câte 4 pentru Austria şi Suedia; 

câte 3 pentru Danemarca, Irlanda şi Finlanda; 

2 pentru Luxemburg. 

Unele decizii trebuie să fie luate cu respectarea principiului unanimităţii, aplicându-se în acest scop art.148 par.3: "abţinerile din partea membrilor prezenţi personal sau reprezentaţi nu vor putea împiedica adoptarea de către Consiliu a actelor pentru care se cere unanimitate". De aici şi concluzia că, în realitate, este necesară numai o majoritate de fapt prin care punerea în practică a dispoziţiilor Tratatului este asigurată.

Unanimitatea este cerută în situaţii strict delimitate şi mai ales când sunt în cauză hotărâri de importanţă majoră. Astfel, ea poate fi prevăzută pentru o perioadă limitată, până la o anumită dată, sau pentru o perioadă neprecizată. În unele dintre aceste situaţii, unanimitatea este cerută atunci când măsura constituie un regres în planul dreptului comunitar, precum şi în cazurile prevăzute la art.73, care priveşte liberalizarea circulaţiei capitalului cu destinaţia sau provenind din ţările terţe, şi la art.75, când sunt hotărâte dispoziţii privind regimul de transport şi a căror aplicare ar fi susceptibilă să afecteze grav nivelul de viaţă şi de folosire a forţei de muncă în unele regiuni, ca şi exploatarea echipamentelor de transport.

În luarea deciziilor sale, Consiliul acţionează, în mod obişnuit, pe baza unor propuneri sau recomandări ale Comisiei şi, după caz, după consultarea Parlamentului sau a altor instituţii - Curtea de conturi, Comitetul economic şi social şi Comitetul regiunilor.

În afara actelor cu caracter normativ, Consiliul poate să hotărască impunerea de amenzi într-un cuantum determinat sau să adreseze recomandări statelor.

Consiliul are o competenţă generală de a adopta actele menţionate la art.189 din Tratat. Doar atunci când este expres prevăzut în Tratat, el trebuie să adopte un act de o natură determinată, de exemplu directive sau decizii. Uneori, textele legale prevăd numai adoptarea unei "măsuri" sau chiar a unor "acţiuni de încurajare", fără a se explica natura actelor de adoptat şi excluzându-se, în unele situaţii, armonizarea dispoziţiilor legislative şi regulamentare ale statelor membre. Aceasta înseamnă că, de exemplu, sunt excluse directivele de armonizare sau că actele în cauză pot avea mai mult un caracter de recomandare ori o forţă obligatorie minimă.

 

 

4. CONSILIUL EUROPEAN

4.1 Statut 

Consiliul European ocupă un loc unic în cadrul procesului decizional al Uniunii Europene şi aceasta întrucât existenţa sa nu a fost avută în vedere de tratatele originare. Acest organism comunitar este rezultatul instituţionalizării întâlnirilor la nivel înalt ale şefilor de state şi de guverne, întruniri care au stabilit marile etape ale construcţiei europene.

La Summit-ul de la Paris din 1974, la propunerea Preşedintelui Franţei, s-a hotărât ca şefii de guverne, împreună cu miniştrii Afacerilor externe să se întrunească de trei ori pe an, în scopul impulsionării construcţiei comunitare şi a cooperării politice europene. Această inovaţie, fundamentată pe o bază juridică fragilă (comunicatul final al Summit-ului de la Paris), a fost inserată într-un text cu valoare convenţională, odată cu adoptarea Actului unic european şi cu o frecvenţă a reuniunilor redusă la două pe an. Rolul Consiliului European a fost consacrat definitiv de Tratatul de la Maastricht. Cu toate acestea, Consiliul European nu s-a erijat în "instituţie" nici în cadrul Uniunii Europene, nici în cel comunitar (art.4 CE). Cert este că acest statut hibrid îl face să fie în acelaşi timp organul suprem al cooperării din sânul colectivităţii statelor membre şi instanţa supremă de impulsionare a Comunităţii. Această ambivalenţă determină locul Consiliului European în arhitectura comunitară şi valoarea juridică a actelor pe care este chemat să le adopte.

Reforma Consiliului European a suscitat cele mai aprige controverse în cadrul Convenţiei. Compromisul final modifică discret statutul Consiliului European. 

Astfel, Consiliul European va figura, de acum înainte, printre instituţiile Uniunii Europene, cu acelaşi drept ca şi Consiliul de Miniştri. Consiliul European este înzestrat cu o preşedinţie stabilă, care înlocuieşte preşedinţia rotativă de 6 luni. Preşedintele Consiliului European este ales pentru o perioadă de 2 ani şi 6 luni, cu posibilitatea reînnoirii mandatului o singură dată. Aceste modificări nu au însă un impact asupra atribuţiilor Consiliului European, ele rămânând neschimbate, şi nici asupra atribuţiilor preşedintelui; din acest punct de vedere, proiectul pentru o Constituţie Europeană nu a făcut decât să dea valoare normativă practicilor actuale. 

Compoziţia Consiliului European se modifică doar atunci când preşedintele, aflat în imposibilitatea de a-şi exercita mandatul naţional, se alătură şefilor de stat şi de guverne şi preşedintelui Comisiei Europene. De altfel, ministrul afacerilor externe ale Uniunii Europene participă la lucrările Consiliului European; în schimb, miniştrii afacerilor externe din statele membre nu mai asistă de drept la reuniunile Consiliului, dar, atunci când ordinea de zi o impune, şefii de stat sau de guverne pot fi asistaţi de un ministru, iar preşedintele Comisiei, de un comisar secund. 

Chiar dacă proiectele anterioare supuse Convenţiei interziceau ca preşedintele Consiliului European să fie membru al unei alte instituţii europene, această precizare a fost scoasă din textul final care, cu toate acestea, nu exclude posibilitatea unei preşedinţii unice în care aceeaşi persoană să prezideze, în acelaşi timp, Consiliul European şi Comisia Europeană. 

4.2 Funcţionare

Consiliul European este compus din şefi de state şi de guverne, asistaţi de miniştrii Afacerilor externe şi de un membru al Comisiei (art.D din Tratatul Uniunii Europene). Preşedinţia este asigurată de reprezentantul acelui stat care se află la conducerea Consiliului Uniunii Europene. Organizarea reuniunilor revine, în egală măsură, Consiliilor specializate, Consiliului "Afacerilor generale", Comitetului reprezentanţilor permanenţi, Secretariatului general al Consiliului de Miniştri, instanţelor de cooperare politică, dar şi preşedintelui, care organizează în genere schimburile bilaterale şi întrunirile multilaterale asupra problemelor aflate pe ordinea de zi. Desfăşurarea reuniunilor are loc, de regulă, pe teritoriul statului care exercită preşedinţia şi după un ritual bine stabilit.

Concluziile dezbaterilor vor fi dezvăluite cu ocazia unei conferinţe de presă şi vor fi apoi prezentate de preşedintele în exerciţiu, în faţa Parlamentului european.

 

4.3 Rolul Consiliului European 

Art.4 din Tratatul Uniunii Europene arată că rolul Consiliului European este acela de a impulsiona dezvoltarea Uniunii Europene şi de a defini orientările politice generale ale acesteia. La această misiune se adaugă responsabilitatea pentru relansarea activităţii în domeniul comunitar şi în acela al cooperării politice, Consiliul având în acest caz o dublă calitate: aceea de organism de iniţiativă generală, dar şi de instanţă de apel în dosarele blocate la un nivel inferior de decizie.

Natura juridică a actelor sale reflectă pluralitatea funcţiilor pe care le îndeplineşte. Când este vorba despre calitatea sa de organ suprem de cooperare politică, Consiliul European adoptă cel mai des decizii cu caracter politic, fără efecte juridice obligatorii şi, uneori, acorduri interstatale în formă simplificată. Când îşi exercită competenţele comunitare, Consiliul adoptă acte care nu se regăsesc în nomenclatorul oficial al actelor instituţiilor, dar care pot avea efecte juridice, conform jurisprudenţei Curţii de Justiţie.

Totuşi, chiar dacă, din anumite puncte de vedere, Consiliul European poate fi considerat drept o entitate specială a Consiliului Uniunii Europene, reunită la nivelul şefilor de state şi de guverne, el nu poate adopta acte comunitare în sensul art.189 CE. De aceea, prin actele Consiliului European nu pot fi modificate obligaţiile statelor membre stabilite prin Tratat sau prin actele instituţiilor comunitare.

Deciziile importante luate de-a lungul anilor în cadrul Consiliului European au privit cu deosebire introducerea alegerilor directe, extinderea Comunităţilor, materiile bugetare, reforma politicii agricole comune, stabilirea uniunii economice monetare.

 

 

5. ORGANELE COMUNITARE DE JURISDICŢIE

1. Curtea de Justiţie a Comunităţilor Europene 

Structură 

Curtea de Justiţie cuprinde 15 judecători, care se constituie în complete de judecată, şi 9 avocaţi generali, chemaţi să prezinte, imparţial şi independent, concluziile motivate la problemele juridice supuse atenţiei Curţii. Judecătorii şi avocaţii sunt numiţi, de comun acord, de guvernele statelor membre, dintre acele personalităţi care dau dovadă de independenţă absolută şi care îndeplinesc condiţiile cerute pentru exercitarea celor mai înalte funcţii juridice. Deşi tratatul nu impune vreo condiţie legată de naţionalitate, tradiţia a stabilit ca fiecare stat să aibă un judecător propriu. În privinţa avocaţilor generali, statele mari, ca Germania, Franţa, Italia, Marea Britanie şi Spania, au permanent câte un membru în Curtea de Justiţie, în timp ce celelalte state iau parte la un sistem implicând rotaţia a patru avocaţi în ordine alfabetică

Judecătorii sunt numiţi pe o perioadă de şase ani, la fiecare trei ani având loc o substituire parţială a acestora. Membrii Curţii depun jurământ în şedinţă publică, odată cu preluarea funcţiilor. Mandatul este incompatibil cu orice altă funcţie sau activitate profesională. Ei beneficiază de privilegii şi imunităţi care le garantează independenţa, iar funcţiile lor încetează odată cu expirarea mandatului, prin demisie voluntară sau prin destituire pronunţată de Curte în unanimitate.

Preşedintele Curţii este ales pe timp de trei ani, iar mandatul său poate fi reînnoit. El exercită funcţii jurisdicţionale (conduce lucrările Curţii, prezidează audierile şi deliberările şi dispune de competenţe proprii în materia măsurilor provizorii) şi administrative. Curtea se întruneşte în plen sau în camere de trei sau cinci judecători.

Funcţionare 

Procedura în faţa Curţii cuprinde, în principiu, două etape succesive. Faza scrisă, deschisă de cererea introductivă adresată grefei, începe prin desemnarea unui judecător raportor şi transmiterea cererii către partea adversă; aceasta din urmă dispune de un termen de o lună pentru a-şi formula apărarea.

Reclamantul poate, apoi, să răspundă acestui memoriu în apărare. Curtea poate ordona efectuarea unor cercetări judecătoreşti sau poate solicita părţilor anumite precizări.

După încheierea procedurii scrise, faza orală cuprinde lectura raportului de audienţă întocmit de judecătorul raportor, pledoariile părţilor şi pronunţarea concluziilor avocatului general. Deliberarea Curţii este secretă şi se încheie cu adoptarea unei hotărâri, care exclude opiniile individuale sau disidente. Procedura descrisă mai sus suferă anumite schimbări, în funcţie de tipul acţiunii introduse în faţa judecătorului comunitar.

În faţa Curţii de Justiţie reprezentarea părţilor este obligatorie. Instituţiile şi statele membre sunt reprezentate de agenţi desemnaţi în mod liber, iar persoanele fizice şi cele juridice sunt reprezentate de un avocat înscris în baroul unui stat membru. Odată cu reglementarea procedurii s-a stabilit un regim lingvistic specific pentru contenciosul în faţa Curţii: în principiu, limba de procedură este aceea a pârâtului, exceptând cazul în care acesta este o instituţie comunitară; cererile trimise spre judecată se întocmesc în limba oficială a jurisdicţiei de trimitere. Hotărârile, ordonanţele şi concluziile avocaţilor generali sunt publicate în toate limbile oficiale ale Comunităţii. Deliberarea are loc în limba franceză - limba de lucru a Curţii.

În sfârşit, Curtea statuează asupra cheltuielilor în conformitate cu regulile fixate de regulamentul de procedură.

Extinderea Uniunii Europene va mări numărul de cauze înaintate Curţii de Justiţie, situaţie cu care această instituţie europeană se confruntă deja. Pentru a remedia acest neajuns, Tratatul de la Nisa încearcă o împărţire mai pragmatică a competenţelor între Curtea de Justiţie şi Tribunalul de Primă Instanţă, prin crearea unor Camere juridice specializate pe diverse sectoare. De asemenea, în Tratat este stipulat faptul că, într-o Europă extinsă, Curtea de Justiţie va avea în componenţă, ca şi până în prezent, câte un judecător pentru fiecare stat membru. Contrar însă procedurii anterioare, Curtea se va întruni într-o Mare Cameră cu participarea a 13 judecători şi nu în sesiuni plenare permanente la care să ia parte toţi judecătorii. 

Titlul IV, capitolul 1 din viitoarea Constituţie Europeană stipulează în art.28 următoarele: 

Curtea de Justiţie cuprinde Curtea European de Justiţie, Tribunalul de Mare Instanţă şi tribunale specializate. Aceasta asigură respectarea dreptului în interpretarea şi aplicarea Constituţiei. Statele membre stabilesc căile de atac necesare asigurării unei protecţii jurisdicţionale efective în domeniul dreptului Uniunii. 

Curtea Europeană de Justiţie este formată dintr-un judecător pentru fiecare stat membru şi este asistată de avocaţi generali. 

Tribunalul de Mare Instanţă numără cel puţin un judecător pentru fiecare stat membru; numărul de judecători este stabilit prin statutul Curţii de Justiţie.

Judecătorii şi avocaţii generali de la Curtea Europeană de Justiţie, precum şi judecătorii Tribunalului de Mare Instanţă, aleşi dintre personalităţile care oferă toate garanţiile de independenţă şi care îndeplinesc condiţiile prevăzute în art. III-260 ş i III-26 , sunt numiţi de comun acord de către guvernele statelor membre pentru un mandat de şase ani care poate fi reînnoit.

Toate aceste prevederi vor fi aplicabile o dată cu votarea Constituţiei Europene. 

 

 

 

2. Tribunalul de Primă Instanţă 

Structură 

În virtutea tratatelor originare şi a convenţiei relative la anumite instituţii comune din 1957, Curtea de Justiţie a fost mult timp jurisdicţia unică şi exclusivă a ordinii comunitare. Odată cu semnarea Actului unic european, s-a hotărât înzestrarea Consiliului cu facultatea de a crea o jurisdicţie de primă instanţă.

Curtea de primă instanţă este alcătuită din 15 judecători, care exercită competenţele potrivit regulilor procedurale. Ea se organizează în camere de trei sau cinci judecători.

Condiţiile care trebuie îndeplinite în vederea numirii ca judecător la această instanţă sunt mai puţin stricte decât cele prevăzute pentru numirea la Curtea de Justiţie. Una dintre condiţii este aceea privind independenţa persoanelor eligibile, condiţie comună, de altfel, ambelor instanţe. În al doilea rând, persoana în cauză trebuie să posede aptitudinile cerute pentru numirea într-o funcţie juridică obişnuită. Modalităţile de numire a judecătorilor şi preşedintelui, durata mandatului, alte reguli privind organizarea instanţei sunt identice sau nu diferă prea mult de cele existente în cazul Curţii de Justiţie.

Competenţa 

Prin Decizia nr.88/591 din 24 octombrie 1988 s-au reţinut în competenţa Tribunalului de primă instanţă următoarele:

· litigiile între Comunităţi şi funcţionarii săi, avute în vedere la art.1, CE şi la art.152 Euratom; 

· acţiuni introduse contra Comisiei, potrivit art.33, alin.2 şi art.35, CECO de către întreprinderi şi asociaţii de întreprinderi avute în vedere la art.47, CECO şi care privesc anumite acte individuale (impozite şi taxe, producţia, preţurile, acordurile şi concentrările); 

· acţiunile introduse contra unei instituţii comunitare de către o persoană fizică sau juridică privind o decizie adresată acestor persoane ori o decizie care, deşi adresată altei persoane, o priveşte direct şi individual. Este vorba despre acele acţiuni privind despăgubirea pentru daune cauzate de o instituţie comunitară prin actul sau inacţiunea care este în discuţia acestei instanţe. 

În Tratat, iniţial, numai în două cazuri a fost afirmată expres şi irevocabil necompetenţa Curţii de primă instanţă. Au fost astfel excluse chestiunile de soluţionat prin hotărâre preliminară, care privesc interpretarea şi validitatea dreptului, precum şi acţiunile introduse de statele membre şi instituţiile comunitare. Prin modificările aduse art.168 A de Tratatul de Maastricht, nu s-a mai reţinut necompetenţa Tribunalului de primă instanţă decât în cazul trimiterilor pentru hotărâri preliminare conform art.177, iar în stabilirea categoriilor ce pot fi soluţionate de această Curte este de competenţa Consiliului (care va acţiona la cererea Curţii de Justiţie şi după consultarea Parlamentului şi a Comisiei). Cu aceeaşi procedură Consiliul va stabili şi compoziţia Tribunalului de primă instanţă.

Decizia nr.88/591 din 1988 a fost modificată în 1993; în urma acestei modificări a fost extinsă competenţa Tribunalului de primă instanţă, astfel încât, actualmente, aproape toate acţiunile introduse de persoanele fizice/juridice sunt de competenţa acestui organism comunitar.

Aşadar, noile categorii de acţiuni transferate Tribunalului de primă instanţă sunt: acţiunea în răspundere necontractuală; clauza de arbitraj; controlul de legalitate a actelor comunitare; acţiunea privind omisiunea de a adresa un act persoanelor.

 

6. Curtea de Conturi 

Prin Tratatul de Maastricht, Curtea de Conturi a dobândit un statut echivalent celui instituit pentru celelalte instituţii comunitare principale.

Curtea de Conturi se compune din 15 membri aleşi dintre personalităţile care fac sau au făcut parte în ţările lor din instituţiile de control extern sau posedă o calificare specială pentru această funcţie. Membrii Curţii sunt numiţi pentru şase ani de către Consiliu, care hotărăşte în unanimitate, după consultarea Parlamentului european. La primele numiri, patru membri ai Curţii, desemnaţi prin tragere la sorţi, primesc un mandat limitat la patru ani, pentru a asigura o anumită continuitate a funcţiilor. Există şi posibilitatea reînnoirii mandatului. Membrii Curţii desemnează dintre ei un preşedinte pentru o perioadă de trei ani, mandatul putând fi reînnoit.

Membrii Curţii îşi exercită funcţiile în deplină independenţă şi în interesul general al Comunităţii. În acest sens, ei au obligaţia de a respinge instrucţiunile venite din partea vreunui guvern sau organism şi trebuie să se abţină de la orice act incompatibil cu natura funcţiilor lor.

În privinţa competenţei, Curtea asigură controlul conturilor. Ea este abilitată să verifice conturile totalităţii veniturilor şi cheltuielilor Comunităţii, precum şi ale oricărui organism creat de Comunitate, în măsura în care actul constitutiv nu exclude această verificare. Ea furnizează Parlamentului şi Consiliului o declaraţie de asigurare privind fiabilitatea conturilor, precum şi legalitatea şi regularitatea operaţiunilor auxiliare.

În îndeplinirea atribuţiilor sale, Curtea verifică legalitatea şi regularitatea veniturilor şi cheltuielilor şi certifică buna gestiune financiară. Controlul veniturilor se face pe baza constatării vărsămintelor veniturilor către Comunitate, iar controlul cheltuielilor se face pe baza angajamentelor de plată. Controlul se efectuează asupra documentelor şi, la nevoie, pe loc, la instituţiile Comunităţilor şi în statele membre. Atunci când controlul are loc în aceste state, se va colabora cu instituţiile naţionale de control ori cu alte servicii naţionale competente.

Curtea de Conturi întocmeşte un raport anual după încheierea fiecărui exerciţiu financiar, raport care este transmis celorlalte instituţii comunitare şi publicat în jurnalul oficial al Comunităţilor. Mai mult, ea poate să prezinte în orice moment observaţiile sale, sub formă de rapoarte speciale, asupra unor chestiuni specifice, şi să dea avize la cererea uneia dintre instituţiile comunitare. Toate aceste rapoarte şi avize se adoptă cu majoritatea membrilor componenţi.

Curtea va asista, totodată, Parlamentul şi Consiliul în exercitarea funcţiilor lor de control al execuţiei bugetare.

Proiectul de Tratat pentru instituirea unei Constituţii Europene nu modifică componenţa Curţii de Conturi, însă numirea membrilor de către Consiliu va urma calea votului majorităţii calificate, renunţându-se, aşadar, la votul unanim. Mandatul membrilor Camerei de Conturi este stabilit pe o durată de şase ani. Curtea va avea posibilitatea să creeze camere în scopul adoptării unor anumite tipuri de rapoarte şi opinii. Este, de asemenea, urmărită ameliorarea cooperării între Curtea de Conturi şi instituţiile naţionale de audit, aspect care poate fi facilitat prin înfiinţarea de către preşedintele Curţii de Conturi a unui comitet de contact cu preşedinţii instituţiilor naţionale. 

7. ALTE ORGANISME COMUNITARE

7.1 Banca europeană de investiţii

Acest organism acţionează în limitele ce-i sunt conferite prin Tratatul de la Maastricht şi prin statutele prevăzute în Protocolul anexă la Tratat şi dispune de personalitate juridică.

Membrii Băncii sunt statele membre. Ea este condusă de Consiliul guvernatorilor, compus din miniştrii delegaţi de statele membre. Colegiul directorilor este alcătuit din 25 directori şi 13 supleanţi; directorii sunt numiţi de Consiliul guvernatorilor pentru o perioadă de 6 ani.

Comitetul de administrare, compus din preşedinte şi şase vicepreşedinţi, numiţi pentru o perioadă de şase ani de către Consiliul guvernatorilor, la propunerea Colegiului directorilor, răspunde de activitatea zilnică a Băncii.

Banca de investiţii are sarcina de a contribui, făcând apel la pieţele de capitaluri şi la resursele proprii, la dezvoltarea echilibrată şi fără obstacole a pieţei comune în interesul Comunităţii. În acest scop ea facilitează, prin acordarea de împrumuturi şi garanţii, finanţarea proiectelor menţionate în toate sectoarele economiei:

proiecte care iau în considerare regiunile mai puţin dezvoltate; 

proiecte care vizează modernizarea întreprinderilor sau crearea de activităţi noi ca urmare a stabilirii progresive a pieţei comune, care, prin amploarea şi natura lor, nu pot fi în întregime acoperite prin diverse mijloace existente în fiecare dintre statele membre; 

proiecte de interes comun pentru mai multe state membre. 

 

 

 

7.2 Banca Centrală Europeană 

Banca Centrală Europeană (BCE) şi băncile centrale naţionale constituie Sistemul European al Băncilor Centrale. BCE şi băncile centrale naţionale ale statelor membre care au adoptat moneda unică, euro, conduc politica monetară a Uniunii. 

Sistemul European al Băncilor Centrale este condus de organele de decizie ale BCE şi acţionează conform principiului economiei de piaţă deschise, în care concurenţa este liberă, favorizând o alocare eficientă a resurselor. Obiectivul său principal este menţinerea stabilităţii preţurilor. Misiunile fundamentale ale Sistemului European al Băncilor Centrale constau în: definirea şi punerea în aplicare a politicii monetare a Uniunii; efectuarea de operaţiuni de schimb; deţinerea şi gestionarea rezervelor oficiale de schimb ale statelor membre şi promovarea bunei funcţionări a sistemelor de plăţi. 

BCE este o instituţie cu personalitate juridică, singura abilitată să autorizeze emisiunea de euro. Ea este independentă în exercitarea prerogativelor sale, iar instituţiile şi organismele Uniunii, precum şi guvernele statelor membre se angajează să respecte acest principiu. 

BCE este consultată: asupra oricărui act al Uniunii propus în domeniile ce ţin de competenţa sa; de către autorităţile naţionale, asupra oricărui proiect de reglementare din domeniile ce ţin de competenţa sa, dar în limitele şi condiţiile stabilite de Consiliul de Miniştri. În urma acestor consultaţii, BCE poate să prezinte avize instituţiilor, organismelor, agenţiilor Uniunii sau autorităţilor naţionale. 

Consiliul guvernatorilor BCE este format din membri ai comitetului executiv al BCE şi din guvernatorii băncilor centrale naţionale ale statelor membre.

Comitetul executiv este format din preşedinte, vicepreşedinte şi alţi patru membri. Aceştia sunt numiţi de comun acord de către guvernele statelor membre la nivel de şefi de stat sau de guvern, la recomandarea Consiliului de Miniştri şi după consultarea Parlamentului European şi a consiliului guvernatorilor BCE, dintre persoanele a căror autoritate şi experienţă profesională în domeniul monetar sau bancar sunt recunoscute. Mandatul lor are o durată de opt ani şi nu poate fi reînnoit. Numai resortisanţii statelor membre pot face parte din comitetul executiv. 

Preşedintele BCE prezintă Parlamentului European, Consiliului de Miniştri şi Comisiei, precum şi Consiliului European, un raport anual asupra activităţilor Sistemului European al Băncilor Centrale şi asupra politicii monetare din anul precedent şi din anul în curs. Preşedintele BCE şi ceilalţi membri ai comitetului executiv pot, la cererea Parlamentului European sau din proprie iniţiativă, să fie audiaţi de către comisiile competente ale Parlamentului European. 

 

 

 

7.3 Comitetul Regiunilor

Comitetul regiunilor are un rol consultativ şi cuprinde reprezentanţii colectivităţilor regionale şi locale. Numărul membrilor este fixat în funcţie de ponderea populaţiilor statelor membre: Germania, Franţa, Italia şi Marea Britanie - câte 24, Spania - 21, Austria, Belgia, Grecia, Olanda, Portugalia şi Suedia - câte 12, Danemarca, Finlanda şi Irlanda - câte 9, Luxemburg - 6. Membrii Comitetului sunt numiţi la propunerea statelor membre, pentru patru ani, de către Consiliul de Miniştri, care decide în unanimitate. Mandatul lor poate fi reînnoit. Ei nu trebuie să fie obligaţi de nici un mandat imperativ şi îşi vor exercita funcţiile în deplină independenţă, în interesul general al Comunităţii. Comitetul desemnează dintre membrii săi un preşedinte şi un birou pentru un mandat de doi ani. De asemenea, el îşi stabileşte propriul regulament interior, pe care îl supune aprobării Consiliului.

Comitetul Regiunilor este consultat de Consiliu şi Comisie în situaţiile prevăzute în Tratat şi în toate celelalte cazuri în care una dintre aceste două instituţii consideră oportun. Comitetul poate emite un aviz şi din proprie iniţiativă, avizul şi prezentarea deliberărilor fiind transmise Consiliului şi Comisiei.

 În urma Tratatului de la Nisa, numărul reprezentanţilor în Comitetul Regiunilor a fost limitat la 350, membrii Comitetului trebuind să dispună de un mandat electoral din partea autorităţilor pe care le reprezintă. 

7.4 Comitetul economic şi social

Comitetul economic şi social asistă Consiliul şi Comisia, având un rol consultativ. El este format din 222 de membri, reprezentanţi ai diverselor categorii de activităţi economice şi sociale, în special reprezentanţi ai producătorilor, fermierilor, transportatorilor, muncitorilor, comercianţilor, meşteşugarilor, ocupaţiilor de specialitate şi reprezentanţi ai marelui public. Repartizarea lor numerică privind statele membre, condiţiile exercitării mandatului, precum şi organizarea internă a Comitetului sunt identice celor prevăzute pentru Comitetul regiunilor.

Comitetul este consultat în mod obligatoriu de Consiliu şi Comisie în cazurile expres prevăzute de Tratat.

